Die NG gemeente Coligny is 'n gemeente van die Nederduitse Gereformeerde Kerk in die Sinode Goudland (voorheen Sinode van Wes-Transvaal). Die kerkgebou is geleë by Kerkstraat 4, Coligny. In 2015 was die leraar ds. R.M. Gilfillan. In 2013 was hier 65 doop- en 301 belydende lidmate, maar in 2015 was dit 68 en 285. In die Jaarboek van 2021 was die syfers 47 en 254. Die gemeente Coligny is saamgestel uit die uithoeke van die drie gemeentes Lichtenburg, Ventersdorp en Hartebeestfontein. Die gemeente Welgemoed (die aanvanklike naam) is op Woensdag, 13 Mei 1914, in die mieliepakhuis van die NW Koöp. Landboumaatskappy Bpk. gestig. Die naam is in 1923 met die stigting van die dorp verander na Coligny, na die Hugenotheld adm. Gaspard de Coligny. Die spelling en uitspraak van die nuwe naam het in die begin moeilikheid veroorsaak, getuie hiervan die verkeerde spelling op die hoeksteen van die ou kerk. Ds. R. Theron, hulpprediker van die NG gemeente Albanie met standplaas Grahamstad, is op 27 Oktober 1916 as eerste leraar bevestig. Tot die voltooiing van die pastorie het hy op die aangrensende plaas Leliesdal 'n onderdak gevind.